《求约》
宋代·丘葵

求约未能休厌繁，每於得处自难言。
书曾过眼平心看，道不依形触目存。
木本草根如有见，山巅水际尽逢源。
可怜日月惟空过，休听钟声送黄昏。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。